VSRS Sklep X DoR 93/2023-4
Sodna praksa Vrhovnega sodišča, 2024-05-08

UPRS (zunanji oddelek v Mariboru) II U 39/2021-29

Peter Golob (preds.), mag. Jonika Marflak Trontelj (poroč.), Nataša Smrekar

predlog za dopustitev revizije - sprejem v državljanstvo RS - središče življenjskih interesov - relevantno časovno obdobje - načelo zakonitosti - ugoditev predlogu

Ali je presoja sodišča v upravnem sporu omejena na preizkus pogoja 3. točke prvega odstavka 10. člena Zakona o državljanstvu Republike Slovenije po dejanskem stanju na dan izdaje upravnega akta organa prve stopnje, na dan izdaje upravnega akta organa druge stopnje ali na dan odločitve Upravnega sodišča v postopku s tožbo?

Ali je presoja sodišča v upravnem sporu omejena na preizkus pogoja 3. točke prvega odstavka 10. člena Zakona o državljanstvu Republike Slovenije po dejanskem stanju na dan izdaje upravnega akta organa prve stopnje, na dan izdaje upravnega akta organa druge stopnje ali na dan odločitve Upravnega sodišča v postopku s tožbo?

1. Upravno sodišče Republike Slovenije, oddelek v Mariboru (v nadaljevanju Upravno sodišče) je s sodbo II U 39/2021-29 z dne 11. 5. 2023 ugodilo tožbi tožnika in odločbo toženke št. 213- 1344/2020/14 (133-02) z dne 14. 1. 2021 odpravilo ter ji zadevo vrnilo v ponovno odločanje (I. točka izreka); ugotovilo, da tožnik izpolnjuje pogoje iz 3. točke prvega odstavka 10. člena Zakona o državljanstvu Republike Slovenije (v nadaljevanju ZDRS) za sprejem v državljanstvo Republike Slovenije, na dan 24. 4. 2023 (II. točka izreka) ter toženki naložilo povrnitev stroškov postopka tožniku (III. točka izreka).

2. V obrazložitvi je Upravno sodišče med drugim navedlo, da je tožnika do leta 2016 na Slovenijo vezal le ekonomski interes ter da do vložitve vloge za državljanstvo dne 2. 12. 2019, razen zagotavljanja socialne varnosti in zdravstvenega zavarovanja, ni izkazal, da je bilo središče njegovih družinskih interesov v Sloveniji v smislu osmega odstavka 10. člena ZDRS, dokler se ni njegova družina leta 2016 preselila v Slovenijo. Dalje je navedlo, da je nesporno ugotovljeno dejstvo, da je tožnik fizično prisoten na ozemlju Slovenije od leta 2008 in da na dan 24. 4. 2023 (na dan izvedbe glavne obravnave pred Upravnim sodiščem) izpolnjuje pogoje iz 3. točke prvega odstavka 10. člena ZDRS ter da tožnik s svojo družino dejansko živi v Sloveniji od leta 2016, kjer je tudi središče njegovih življenjskih interesov.

3. Toženka je na Vrhovno sodišče vložila predlog za dopustitev revizije po 367. b členu Zakona o pravdnem postopku (v nadaljevanju ZPP) in predlagala, naj Vrhovno sodišče dopusti revizijo zoper izpodbijano sodbo zaradi pomembnih pravnih vprašanj.

5. Vrhovno sodišče je presodilo, da je glede vprašanja, navedenega v izreku tega sklepa, izpolnjen pogoj za dopustitev revizije iz prvega odstavka 367. a člena ZPP v zvezi s prvim odstavkom 22. člena Zakona o upravnem sporu (v nadaljevanju ZUS-1). Dopuščeno vprašanje se nanaša na preizkus pogoja 3. točke prvega odstavka 10. člena ZDRS in sicer, ali je presoja sodišča v upravnem sporu omejena po dejanskem stanju na dan izdaje upravnega akta organa prve stopnje, na dan izdaje upravnega akta organa druge stopnje ali na dan odločitve Upravnega sodišča v postopku s tožbo. Pomembnost vprašanja predlagateljica utemeljuje z odstopom od sodne prakse Upravnega sodišča, konkretno od stališča v sodbi III U 75/2019-16 z dne 20. 10. 2020, po katerem se preizkus navedenega pogoja nanaša na relevantno časovno obdobje, kot ga določa 3. točka prvega odstavka 10. člena ZDRS. Odgovor Vrhovnega sodišča je pomemben za zagotovitev enotnosti sodne prakse in pravne varnosti strank v upravnem sporu, zato je Vrhovno sodišče predlogu za dopustitev revizije v navedenem obsegu ugodilo (tretji odstavek 367.c člena ZPP), pri čemer je tretje postavljeno vprašanje zaradi večje jasnosti preoblikovalo tako, da odraža bistvo pravne problematike, ki jo v predlaganem vprašanju zajema predlagateljica.

6. V preostalem delu Vrhovno sodišče revizije ni dopustilo, saj zanjo niso izpolnjeni zakonski pogoji.

Zakon o državljanstvu Republike Slovenije (1991) - ZDRS  - člen 10, 10/1, 10/1-3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.